Mugabe, weermaghoof vergaderGenl. Constantine Chiwenga, Zimbabwe se weermagbevelvoerder. Foto: ANA ŉ Vergadering tussen pres. Robert Mugabe, Zimbabwe se beleërde 93-jarige president, en Constantine Chiwenga, die weermagbevelvoerder wat die “staatsgreep” in die land lei, het Donderdagaand tot net voor middernag geduur. Daar is egter nog geen duidelikheid wat die uitkoms van dié vergadering was nie. Daar word wyd bespiegel dat Mugabe sal instem om uit sy amp te tree indien sy veiligheid en dié van sy familie gewaarborg kan word. Die vergadering by die presidensiële ampswoning is ook deur afvaardigings van die SAOG sowel as die Suid-Afrikaanse ministers Nosiviwe Mapisa-Nqakula en Bongani Bongo bygewoon. Chiwenga het Dinsdag beheer van die land geneem in ŉ operasie wat hy beweer “die misdadigers rondom Mugabe” teiken. Die streeksliggaam van die SAOG wat Donderdag ŉ noodveiligheidsvergadering in Botswana gehou het, het egter gewaarsku hy sal nie enige ongrondwetlike verandering van regering duld nie. Intussen is die lot van die ministers wat in hegtenis geneem is, insluitend Ignatius Chombo, die minister van finansies, steeds onbekend.